ตอนแรกตั้งใจจะไปชิมขนมอีกร้าน แต่เมนูที่อยากทานไม่มี เลยเดินสำรวจหาร้านใหม่ๆไปเรื่อยๆ จนมาเจอร้าน Mooji factory เข้าโดยบังเอิญ ยิ่งพอเห็นว่ามีเมนูน้ำแข็งไสหน้าตาน่าทาน พร้อมโปรโมชั่น 1 แถม 1 อยู่ เลยยิ่งต้องแวะทันทีค่ะ ????

ที่ตั้ง
ร้านอยู่ตรงโซนอาหารฝั่งบิ๊กซี ตรงกลางระหว่างร้านไดโซะและไอศครีมบาสกิ้นรอบบิ้นส์ มีที่นั่งประมาณ 3 โต๊ะเล็กค่ะ

เมนู
มีทั้งน้ำแข็งไสนมปุยหิมะ แฟรปเป้นมสด ขนมปังปิ้ง ฮันนีโทสต์ ชีสเค้ก และพุดดิ้ง โดยของหวานและเครื่องดื่มที่นี่จะใช้ผลิตภัณ์นมจากนิวซีแลนด์และน้ำผึ้งแท้ 100% เป็นส่วนประกอบในทุกเมนูด้วยค่ะ

เมนูที่สั่ง
- สโนว์สตรอเบอรี่ชีสเค้ก เป็นน้ำแข็งไสรสนมที่มาพร้อมซอสสตรอเบอรี่ ครัมเบิ้ล ไอศครีม และชีสเค้กชิ้นเล็กๆ
+ รสชาติ ตัวน้ำแข็งรสนมหวานนิดๆ ออกใสๆไม่ค่อยเข้มข้น เกล็ดละเอียดปานกลางพอเคี้ยวได้กรุบๆ ซอสสตรอเบอรี่เปรี้ยวอมหวาน ช่วยเพิ่มรสชาติให้ตัวน้ำแข็งได้ดี ครัมเบิ้ลเป็นผงๆแห้งๆไม่หอมเนยเท่าไหร่ ไอศครีมรสวนิลลารสชาติมาตรฐาน ส่วนชีสเค้กเนื้อนุ่มหนุบมีรสชีสนิดๆค่ะ

- เอสเปรสโซ่แฟรปเป้ นมปั่นรสกาแฟเนื้อเนียนละเอียดเข้มข้น ตกแต่งด้านบนด้วยซอสชอคโกแลต อัลมอนด์ และวิปครีม

สรุปว่า ค่อนข้างเฉยๆกับน้ำแข็งไสเมนูที่สั่งนะคะ  แต่แฟรปเป้ทำมาอร่อยดี ยิ่งมีโปร 1 แถม 1 ยิ่งน่าไปลองอุดหนุนชิมเมนูอื่นๆกันดูค่ะ
 